Interacting agents in complex application domains and electronic commerce
Authors: Παναγιώτα Τσίντζα 
Published: January 2022

Μελετήθηκε η δυνατότητα εφαρμογής της αυτόματης διαπραγμάτευσης στο εμπόριο και ειδικότερα στους ηλεκτρονικούς πλειστηριασμούς, μεταξύ ευφυών-λογικών πρακτόρων σε δυναμικά περιβάλλοντα ως προς την λήψη βέλτιστων αποφάσεων. Σκοπός της έρευνας υπήρξε η επικέντρωση και η ανάλυση των δεδομένων ως προς την υλοποίηση κατάλληλου συστήματος λήψης αποφάσεων και η χρήση του τελευταίου στα ανώτατα τμήματα της οργανωτικής δομής μιας επιχείρησης. Η μελέτη των διαπραγματεύσεων, και γενικότερα, οι διαδικασίες της αλληλεπίδρασης μεταξύ ευφυών-λογικών πρακτόρων που λειτουργούν υπό πολύπλοκα πεδία εφαρμογής, συνιστάται θερμά από την ταχεία ανάπτυξη τόσο του ηλεκτρονικού εμπορίου και των συναλλαγών μέσω του διαδικτύου, όσο και από την συνεχιζόμενη αύξηση στον τομέα των πληροφοριακών συστημάτων με σκοπό την λήψη αποφάσεων. Η μελέτη που πραγματοποιήθηκε εισήγαγε μια λογική και απλή γλώσσα κατάλληλη να αντιπροσωπεύσει διαφορετικές νοητικές στάσεις των πρακτόρων όπως η γνώση, οι επιθυμίες, οι πεποιθήσεις και οι προθέσεις.Ειδικότερα, η αυτόματη διαπραγμάτευση, στην οποία η ορθολογικότητα κατέχει έναν κύριο ρόλο, είναι ένα από τα πιο εξέχοντα πεδία εφαρμογών των ευφυών-λογικών πρακτόρων και παίζει καθοριστικό ρόλο στην διαδικασία λήψης αποφάσεων. Στην παρούσα διατριβή αναπτύχθηκαν δύο ξεχωριστές διαπραγματευτικές προσεγγίσεις, τα είδη των οποίων κατατάσσονται ανάλογα με τον τύπο αλληλεπίδρασης που εφαρμόζεται κατά την διάρκεια κάθε διαδικασίας διαπραγμάτευσης.Στην πρώτη προσέγγιση, η αλληλεπίδραση μεταξύ των εμπλεκόμενων πρακτόρων λαμβάνει χώρα μέσω προσφορών, που οι πράκτορες ανταλλάσσουν με την μορφή μηνυμάτων, τα οποία σχετίζονται με τα θέματα που βρίσκονται υπό διαπραγμάτευση. Ο στόχος αυτός μπορεί να ικανοποιηθεί περιορίζοντας κυρίως την προσπάθεια (των αριθμό μηνυμάτων) που έγινε μεταξύ των συμμετεχόντων παραγόντων. Πιο συγκεκριμένα, η διαδικασία της διαπραγμάτευσης βασισμένη στις προσφορές θεωρείται ως ένα πρόβλημα ικανοποίησης περιορισμών (DCSP) και οι χώροι διαπραγμάτευσης, που αντιπροσωπεύουν τις επιτρεπόμενες τιμές των θεμάτων υπό διαπραγμάτευση, είναι κυρτές περιοχές (δισδιάστατες, τρισδιάστατες κτλ.). Ο προτεινόμενος αλγόριθμος ξεπερνά βασικά προβλήματα του προηγούμενου (βλέπε περίληψη πτυχιακής διατριβής), όπως ο περιορισμός σε πολυεδρικές περιοχές διαπραγμάτευσης και μπορεί να είναι χρήσιμος σε πολλές πρακτικές περιπτώσεις. Για την ολοκλήρωση της συγκεκριμένης προσέγγισης, η υλοποίηση της οποίας έγινε στη λογική γλώσσα προγραμματισμού DALI, παρουσιάστηκαν και αναλύθηκαν μια σειρά από πειράματα ώστε να διαπιστωθεί ποιοι παράμετροι επηρεάζουν την απόδοση του αλγορίθμου και με ποιο τρόπο. Στη δεύτερη προσέγγιση, η αλληλεπίδραση μεταξύ των εμπλεκόμενων πρακτόρων λαμβάνει χώρα μέσω της επιχειρηματολογίας. Σε αυτή την περίπτωση οι πράκτορες χρησιμοποιούν πιο πολύπλοκα μηνύματα που περιέχουν όχι μόνο τις προσφορές αλλά και επιχειρήματα. Στόχος της προσέγγισης είναι να ασχοληθεί με τις παραβιάσεις μιας σύμβασης και πιο συγκεκριμένα, με την κατασκευή επιχειρημάτων αιτιολόγησης για την παραβίαση και όταν είναι σε θέση να ανακτήσει τη σύμβαση υπό διαφοροποιημένους όρους. Η πρόταση που αναπτύχθηκε βασίζεται στη δημιουργία μιας καινούργιας χρονικής-τροπικής λογικής γλώσσας (temporal modal logic language). Η γλώσσα αυτή επικεντρώνεται στην απεικόνιση των επιχειρημάτων / αιτιολογήσεων που χρησιμοποιούνται σε διαλεκτικές αντιπαραθέσεις. Κατάλληλοι αλγόριθμοι ή μηχανισμοί εγκαθιδρύονται ώστε γίνουν αντιληπτά, να αξιολογηθούν, και να αντικρουστούν τα προτεινόμενα, από την απέναντι πλευρά, επιχειρήματα.